<classify> Kampeni maalum ya uchangiaji kwa klabu ya Yanga iliyobatizwa jina la Kubwa Kuliko itazinduliwa rasmi Jumamosi wiki hii katika Ukumbi wa Diamond Jubilee, Upanga jijini Dar es Salaam na wanachama pamoja na viongozi wa Yanga. Hii ni takribani kampeni kubwa ya tatu ya uchangiaji ambapo kwa mara ya kwanza zoezi hili lilizinduliwa jijini Dodoma na kuhudhuriwa na viongozi mbalimbali wa nchi, wadau, wafanyabiashara na wanasiasa. Akizungumza na wanahabari leo, Katibu wa Kamati ya Hamasa ya Yanga, Deo Muta amesema kuwa maandalizi ya tamasha hilo yamekamilika litaanza saa nne asubuhi hadi saa kumi kamili jioni. Amesema kuwa, tamasha hilo linakwenda kuibadilisha Yanga na kutengeneza historia ndani ya timu hiyo katika kuhakikisha wanafikia malengo yao ya kujiendesha. Wadau mbalimbali tumewaalika katika tamasha hili kubwa la kihistoria la Kubwa Kuliko ambalo litafanyika kwa siku nzima ya Jumamosi hii wakiwemo wasanii wa Bongo Muvi na Bongo Fleva, wachezaji wa zamani, wanachama na mashabiki. Tamasha litakuwa live likirushwa na kituo cha Televisheni cha Azam TV, pia kwa wale watakaokuwa mbali na TV, tumewarahishia kwa kuweza kuangalia kwa njia ya simu au laptop kwa kutumia mfumo wa online wa Pay Per View,amesema Muta.  <topic>: michezo 